E-tol: Motoriste gewaarskuArgieffoto Motoriste moet binne sewe dae, nadat hulle hul e-tolfakture ontvang het, die rekening betaal of hulle sal aan skuldinvorderaars oorhandig word, het Sanral Sondag gesê. “Daar is aansporingsbonusse in die skuldinvorderingsproses wat registrasie en die aanskaf van ‘n e-tolskyfie insluit,” het Nazir Alli, hoof uitvoerende beampte van die Nasionale Padagentskap (Sanral), Sondag gesê. “Indien die skuldinvordering misluk, sal die Strafproseswet intree en betrokke motoriste sal gevolglik dagvaardings ontvang.” Die e-tolstelsel begin op 3 Desember in Gauteng. “Diegene wat vir e-tol registreer sal 40% afslag op tariewe ontvang,” het Alli bygevoeg. Dipuo Peters, minister van vervoer, het vroeër Sondag by die perskonferensie by Sanral se kantoor in Midrand, diegene wat e-tol teenstaan veroordeel en gesê hulle moet “aan beweeg”. “Die National Union of Metalworkers of SA (Numsa) mislei motoriste,” het Peters gesê. Dié vakbond het e-tol kritiseer nadat Peters die datum, waarop e-tol in werking sal tree, aangekondig het. Die vakbond sê padgebruikers moenie volgende jaar vir die ANC stem tensy hulle die e-tolstelsel skrap nie. “Ek het nie verwag dat ‘n vakbond só iets sal sê nie,” sê Peters. “Ons het ná die verkiesing selfs meer paaie en goeie infrastruktuur nodig. Numsa mislei die publiek, tensy hy wil sê dat hy besig is om in ‘n politieke party te verander.” Peters het die Demokratiese Allianse as “polities bankrot” beskryf nadat hulle advertensieborde teen e-tol langs die snelweë opgerig het.